google/wiki40b huggingface dataset:
2. divisjon fotball for menn 1986

Opp- og nedrykk

Begge avdelingsvinnerne rykket direkte opp til 1. divisjon 1987. Nummer to i hver avdeling spilte kvalifisering mot nummer 10 i 1. divisjon om opprykk. De tre nederste lagene fra hver avdeling rykket ned.
Direkte opprykk: Moss (avdeling A) og Brann (avdeling B)
Kvalifisering: Tromsø beholdt plassen etter kvalifiseringskamper mot Drøbak/Frogn (avdeling A) og Vidar (avdeling B)
Nedrykk: Strømsgodset, Jerv og Bærum fra avdeling A, Steinkjer, Grand Bodø og Mo fra avdeling B
Birlinn

Historien

Birlinnen skal ha blitt videreutviklet som et eget design av båtbyggere på midten av 1100-tallet, etter initiativ fra hærføreren Somerled, som opptrer for første gang i året 1140 som en lokalkonge for området Kintyre i vestlige Skottland. De lokale skotske skipene som betegnes som birlinn har blitt ansett for å være direkte etterkommere av vikingskipene med en relativ liten størrelse og høye sidebord, samt høye stevner. Muntlige fortellinger ga Somerled æren for å ha «oppfunnet» den nye fartøytypen med flere forbedringer, deriblant et stevnror. Birlinnen ble benyttet som et krigsskip i møte med langskipet og som et fraktfartøy med betydelig lasteevne.
Somerled, som hadde kommet inn i en konflikt med sin svoger Goraidh mac Amhlaibh om herredømmet over Man i årene mellom 1143 og 1158, tok i bruk den nye skipstypen med suksess under slaget på Caol Isla i januar 1156. Goraidh hadde store langskip kjent som «nyvaig» under sjøslaget mot den fiendtlige flåten på 80 skip, men led allikevel et alvorlig nederlag. I motsetning til Goraidh bandt ikke Somerled skipene sammen, og dermed fikk de gjort nytte av deres større bevegelsesfrihet under kampene. To år senere kom Somerled tilbake til Man med 53 skip og beseiret Goraidh for andre gang ved å gå på land fra birlinnene.
Birlinnene ble tatt i bruk som krigsskip av de lokale makthavere langs Irskesjøen mellom Skottland, Irland og nordlige England med øya Man deriblant de norrøn-gæliske herskere på øyene og den skotske vestkysten som var kjent som lords of the Isles i middelalderen. De kontrollerte på det meste et territorium som besto av Hebridene, Skye, Ross, Knoydart, Ardnamurchan og Kintyrehalvøya. Deres fremste instrument for å etablere og forsvare deres makt var deres flåter, som for det meste besto av birlinner. 
Engelskmennene på vestkysten rettet lite oppmerksomhet mot Irskesjøen. I birlinnen hadde de skotske herskerne et meget anvendelig og fleksibelt fartøy for fredelige sysler som handel og kommunikasjon. Birlinn, som hadde deltatt i flere sjøslag gjennom historien som et krigsskip, var også en del av den maritime virksomheten på Irskesjøen. Birlinn hadde foruten god lasteevne fordeler av å ha lite dypgang som ga adgang til langt flere områder (grunne fjorder og elver), og også gjorde at besetningen kunne dra deres farkoster over land til mindre innsjøer. 
En bemerkelsesverdig hendelse i den skotske historien var bryllupet mellom John av Islay med tittelen Lord of Isles og kongedatteren Margaret Stewart, datter av kong Robert Bruce, i 1350. I forbindelse med bryllupet seilte alle stormenn med deres slektninger fra hele den skotske vestkysten til stedet der bryllupet fant sted. Opptil 108 fartøyer, betegnet som langskip og birlinn, var samlet på ét sted under fredelige omstendigheter.
Matvareprisøkningen i 2007–2008

Sosial uro

Prisøkningen på basis landbruksvarer er følt over hele jorda. I industrilandene blir det et spørsmål om kjøpekraft, men konsekvensene er alvorligere i utviklingsland. FAO har satt opp en liste over 37 berørte land som vil være avhengig av ekstern bistand.
I Burkina Faso, Kamerun, Senegal, Mauritania, Elfenbenskysten, Egypt, Marokko, Sør-Afrika, Mexico, Bolivia, Jemen, Usbekistan, Bangladesh, Pakistan, og Sri Lanka var det demonstrasjoner og opptøyer mot slutten av 2007 og begynnelsen av 2008 knyttet til dyrere fødevarer. 
De globale reservene av ris er halvert, og flere produsentland som Kina, Vietnam,  Kambodsja, og Egypt har innført eksportforbud.
Tomáš Verner

Karrière

Verner begynte med kunstløp som femåring og flytta fra sin hjemby til Praha for videre trening som 12-åring. Han vant sin første nasjonale tittel i sesongen 2001-02 og representerte Tsjekkia i europamesterskapet, der han kom på 14.-plass. Senere konkurrerte han i verdensmesterskapet, der han ikke greide å kvalifisere seg til fristil. I løpet av de neste fire årene klarte han å havne på 10.-plass i europamesterskap og 13.-plass i verdensmesterskapet. 
I 2007 forbedret Verner sine tidligere resultater betraktelig. I europamesterskapet i Warszawa havna han på 2.-plass, etter Brian Joubert. Dette gjorde at han ble den første tsjekkiske mann som vant medalje i et europamesterskap siden 1992. I verdensmesterskapet i 2007 i Japan kom han på fjerdeplass.
I 2008 blei han den første mannlige tsjekkiske vinneren av et europamesterskap siden Petr Barna sin seier for Tsjekkoslovakia i 1992. Han havna på fjerdeplass etter det korte programmet sitt, men havna til slutt på 15.-plass etter å ha feilet på flere hopp i det lange programmet. 
Verner var deltaker i Grand Prix, i cupen i Kina og i Russland. Han kom på tredjeplass i Kina og andreplass i Russland og kvalifiserte seg med dette for Grand Prix-finalen, der han kom på fjerdeplass. I europamesterskapet i 2009 satte han personlig rekord med det korte programmet og var foreløpig på en andreplass, men han gjorde en del feil i det lange programmet, noe som førte til at han kom på en sjetteplass sammenlagt. 
Verner deltok i Vinter-OL 2010 i Vancouver
The New Grove Dictionary of Opera

The New Grove Dictionary of Opera er et engelsksproglig operaleksikon. Leksikonet er med sine 5 448 sider fordelt på fire bind det største skrevne stykket om opera på engelsk.
Leksikonet ble først publisert i 1992. Redaktør var Stanley Sadie, som hadde satt sammen 11 000 artikler skrevet av mer enn 1 300 musikkyndige om mer enn 2 900 komponister og 1 800 operaer. Vedlegg med indekser over karakterer, arier, ensembler og operastykker var også inkludert.
Grove Dictionary of Opera er sammen med The New Grove Dictionary of Music and Musicians tilgjengelig på nettet via betaltjenesten Oxford Music Online.
GBU-39 Small Diameter Bomb

GBU-39 Small-Diameter Bomb (SDB) er en 110 kg (250 pund) amerikansk styrt bombe, utviklet av Lockheed Martin. Den skal gi kampfly mulighet for å bære flere, mindre bomber, da fire SDB kan bæres i stedet for én 2 000 punds bombe. Bomben ble først brukt i kamp i 2006.
To utgaver er under utvikling: Én er utstyrt med GPS-assistert treghetsnavigasjon, beregnet på faste mål slik som drivstoffdepoter, bunkere og så videre. Den andre, kalt GBU-40, har en termisk søker, og kan brukes mot mobile mål slik som stridsvogner og andre kjøretøyer.
Johannes Aventinus

Første tyske historie

Fra 1495 studerte Aventinus ved universitetene i Ingolstadt, Wien, Kraków og Paris hvor han først og fremst foretrakk de humanistiske fagene. I Ingolstadt og Wien ble han kjent med Conrad Celtis som også delte hans interesse for tysk historie. Fra Paris kom han tilbake med sin magistergrad i 1507 og ga deretter privatundervisning i Ingolstadt. Hertug Wilhelm IV av Bayern ga ham i 1509 oppdraget å undervise sine to yngre brødre Ludwig og Ernst. Som støtte for undervisningen skrev han i 1512 en latinsk grammatikk, Rudimenta grammatica Latina, som ble meget populær og ble omfattende spredt. I iver for sin undervisning grunnla Aventinus et litterært samfunn, «Sodalitas litteraria Angilostadensis», som dog bare varte til 1520. Hans adelige elev Ernst var et av medlemmene og som ble tatt med på studietur til Pavia i Italia og i 1515 begynte Ernst å studere ved Universitetet i Ingolstadt. 
I 1517 ble Aventinus utpekt som Bayerns offisielle historiker og fikk oppdraget å skrive landets historie. Resultatet var Chronicon Bavariæ (Bayerns krønike), en verdifull nedtegnelse av Tysklands tidlige historie fram til året 1460. Flere av de betydningsfulle autoriteter som han samlet for denne hensikten er av den grunn kun bevart i hans kopier og som han ga en kritisk vurdering av. Han utga også en tyskspråklig utgave av sitt latinske verk, Bayerische Chronik, det første betydningsfulle historieverk på tysk.

Kritisk til kirken

Selv om han er ansett som en katolikk sympatiserte han som humanist med meningene til reformatorene, avviste bekjennelsen, protesterte mot pilegrimsreiser og avlatsbrev, og han henvendte seg i et kraftig språk mot kravene på hierarki som han mente var urimelig. Av denne grunn ble hans historieverk ikke utgitt i Ingolstadt før i 1554, flere år etter hans død, og da kun med utelatelse for de avsnitt som var kritisk mot kirken. Bayerische Chronik ble utgitt i Frankfurt am Main i 1566. Akademiet i Bayern har utgitt en fullstendig og kritisk utgave av alle hans skrifter i fem bind (München 1880-86).
Mantes-la-Jolie

Historie

Mantes lå halvveis mellom maktsentrene til hertugene av Normandie i Rouen og kongene av Frankrike i Paris. Sammen med det meste av Nord-Frankrike skiftet området eier mange ganger under hundreårskrigen. Filip Augustus døde i Mantes 14. juli 1223.
Louis XIV opprettet en fabrikk for musikkinstrumenter i Mantes, og byen ble valgt til senter for produksjon av messing- og treblåseinstrumenter. På 1800-tallet kom det mange malere til byen, særlig Corot, som malte kjente bilder av broen og katedralen. Prokofiev var her sommeren 1920 og orkestrerte balletten Chout.
Byen ble opprinnelig kalt Mantes-sur-Seine (som betyr «Mantes ved Seinen»), men da Mantes ble slått sammen med kommunen Gassicourt i 1930 ble den nye kommunen kalt Mantes-Gassicourt.
Under andre verdenskrig ble Mantes det første allierte brohodet over Seinen den 9. august 1944. Byen ble hardt rammet av krigen.
7. mai 1953 fikk kommunen offisielt navnet Mantes-la-Jolie (som betyr «Mantes den vakre»), visstnok som en referanse til et brev kong Henrik IV skrev til elskerinnen sin, Gabrielle d'Estrée, som bodde i Mantes: «Jeg er på vei til Mantes, min vakre».
Baltika (bryggeri)

Baltika er et russisk bryggeri, basert i St. Petersburg. Det er Europas nest største bryggeri etter Heineken, og er markedsledende i Russland og mange andre steder i Øst-Europa.
Baltika begynte driften i 1990. Hovedeier er danske Carlsberg. Baltika er notert på Russian Trading System og Moscow Interbank Currency Exchange med tickeren PKBA.
Are Tronseth

Spillerkarriere

Han startet sin karriere i Remyra og Stjørdals/Blink, og ble tatt opp i A-stallen til Rosenborg sommeren 2000 etter salget av Bjørn Otto Bragstad til Derby County FC. Der fikk han sin første A-lagskamp i mai 2001 mot Bossekop i første runde av cupen, hvor han også skåret. Han ble senere omskolert til spiss og gjorde et positivt inntrykk for Rosenborgs andrelag.
Tronseth ble hentet til Hamarkameratene foran 2003-sesongen av trener Ståle Solbakken på utleie fra Rosenborg. Her spilte Tronseth midtstopper, og var et vesentlig bidrag til at Hamarkameratene i 2003 rykket opp til Tippeligaen. Senere samme år ble overgangen gjort permanent og Tronseth fikk fast kontrakt, samtidig som han også fikk totalt åtte U21–landskamper for Norge. Han debuterte for U21–landslaget under en turnering i Qatar mot Brasil i januar 2003.
Foran 2005-sesongen ble han likevel leid ut til Hønefoss, og foran 2006-sesongen meldte han overgang til Fredrikstad. Tronseth spilte deretter i Sarpsborg Sparta, før han i september 2008 signerte en treårskontrakt med FK Haugesund.
Fra 2012 til 2016 spilte han for Ranheim.
Jimmy Murphy

Liv og virke

Han var lenge assisterende trener for Matt Busby i Manchester United. I denne perioden trente og utviklet han spillere som Duncan Edwards og Bobby Charlton. Etter München-ulykken i 1958 tok han for en kort tid over som hovedtrener på Old Trafford etter at Matt Busby kom seg etter skadene. Jimmy Murphy var ikke på flyet i ulykken fordi han var opptatt med å trene landslaget til Wales på den tiden.
Selv om han fikk tilbud om å trene Brasil, Juventus og Arsenal fortsatt han som assisterende trener for Manchester United under Busby helt til 1971. Han spilte for landslaget til Wales i 30-årene og trente laget de året de nådde kvartfinalene i VM i fotball 1958. Dette er det eneste året Wales har hevdet seg på et slikt internasjonalt nivå.
I sin karriere som spiller spilte han for klubber som West Bromwich Albion FC og Swindon Town FC.
I 2011 ble portrettert av skuespiller David Tennant TV-filmen United fra BBC Two som fokuserte på Busby Babes og München-ulykken.
Olav Kristian Strømme

Biografi

Strømme ble cand.theol. i 1932 og var vikarprest flere steder før han i 1942 ble hjelpeprest i Domkirken i Kristiansand. Her ble han værende selv om stillingsbenevnelsene endret seg med årene til kallskapellan og residerende kapellan. Til hans oppgaver lå tjeneste både som fengselsprest og sykehusprest. Men det var som organisator av innsamlingsprosjekter han ble kjent, en oppgave han sto for selv helt til han døde i 1976. Han etterlot seg 3,3 millioner kroner innsamlet til ulike prosjekter, og dette ga grunnlaget for at Strømmestiftelsen ble opprettet for å videreføre arbeidet som Olav Kristian Strømme hadde startet.
Da Olav Kristian Strøme ble begravet, var Kristiansand domkirke fullsatt og utenfor kirken var det tusenvis av mennesker som ikke kom inn.

Pengeinnsamler

I 1964 dukket misjonæren Agnar Espegren opp i programmet Vi går ombord som Erik Bye hadde på TV. Der fortalte han om sitt arbeid blant narkomane i Hongkong. Etter programmet ble det etablert kontakt mellom Strømme og Espegren, og innsamlingen skjøt fart. Hans frimodige evne til å be om gaver til hjelpearbeid ble belønnet rikelig, og svært mange fikk ekstra kroner til tiltak de ellers ikke hadde hatt råd til å gjennomføre.
Henestangen

Henestangen er en halvøy sydøst i innsjøen Vansjø i Østfold. Gårdene Henes, Kilen, Bekken og Bjørnebekk holder til på halvøya. Høyeste punkt på Henestangen er Fugleleiken, 87 meter over havet.
Nord på Fugleleiken, 81 meter over havet ble det i 2012 bygd et 12 meter høyt utsiktstårn. Utsiktstårnet ble offisielt åpnet den 1. september 2012.
Nordic Choice Hotels

Sverige og Danmark

Høsten 1996 kjøpte selskapet det svenske hotellselskapet Home, som eide ni hoteller. Dette oppkjøpet dannet grunnlaget for selskapets etablering i Sverige. Høsten 1998 kjøpte Choice Hotels Scandinavia sitt første hotell i København. To år senere, sommeren 2000, kjøpte selskapet ytterligere syv hoteller i Danmark. I 2003 kjøpte Choice Hotels Scandinavia seg inn i det svenske eiendomsselskapet Capona. Året etter solgte Home Invest alle sine eiendommer til Capona og fikk oppgjør i aksjer. Transaksjonen medførte at Home Invest-konsernet ble eier av ca. 66% av aksjene i Capona og navnet ble endret fra Capona til Home Properties. I juni 2009 kjøpte Choice Hotel Scandinavia opp driftsselskapet bak to av de mest anerkjente hotellene i Stockholm – Nordic Sea Hotel og Nordic Light Hotel.

Baltikum

I mai 2010 ble det kjent at Choice Hotels ekspanderte i Baltikum med etableringen av selskapet SIA Choice Hotels Baltics. Målet er i første omgang å åpne ni hoteller.

CSR

Nordic Choice Hotels CSR-program går under navnet WeCare og omfatter sosialt ansvar, miljø samt hensynet til ansatte og gjester.
I 1999 ble Choice Energy etablert, selskapets ENØK-program, støttet av Enova. Choice Energy ble frem til 2002 drevet som et pilotprogram, men ble fra og med 2003 et fast energisparingsprogram som inkluderer samtlige hoteller. Gjennom programmet har hotellene i Norge redusert forbruket med 29,6 GWh. Siden 2003 er vann- og energiforbruk redusert med 20 %.
1. januar 2007 ble samtlige 25 000 rom røykfrie, og dermed verdens første røykfrie hotellkjede. Fra 1. februar 2008 begynte alle Nordic Choice-hotellene i Norden å tilby økologisk frokost.
I november 2007 inngikk Nordic Choice avtale om miljøsertifisering av samtlige Nordic Choice-hoteller i Norden, etter den internasjonale ISO 14001-standarden. Det Norske Veritas var sertifiseringsorgan. I januar 2010 var sertifiseringsarbeidet ferdigstilt ved 160 hoteller. I Nordic Choice Hotels årsrapport for 2016 kom det frem at samtlige 186 hoteller, som i 2016 var tilknyttet konsernet, er sertifisert.
Softball under Asialekene 2006

Softball under Asialekene 2006. Softball var en av flere sporter under Asialekene 2006 i Doha i Qatar. Turneringen ble avviklet 10. til 15. desember 2006. Det var i fem damelag som deltok i softballturneringen.
Olympic-klassen

Olympic-klassen var en trio av ocean linere som ble bygget av Harland and Wolff i Belfast, Irland, for White Star Line i løpet av begynnelsen av det 20. århundre. De var RMS «Olympic», RMS «Titanic», og HMHS «Britannic». To ble tapt tidlig i karrieren: «Titanic» sank i 1912 på sin jomfrutur, etter å ha truffet et isfjell i Nord-Atlanteren, og «Britannic» i 1916, etter å ha truffet en mine eller en torpedo lagt av den tyske minelegger ubåten U79 i en barriere utenfor øya Kea under Første verdenskrig. Lederskipet «Olympic», hadde en karriere som strakk seg over 24 år og ble pensjonert i 1934. Hun ble solgt for opphugging i 1935.
Selv om de to yngre skipene ikke hadde vellykkede karrierer, er de blant de mest kjente oceanlinerne som noensinne ble bygget. Dekorative elementer av «Olympic» ble kjøpt for å pryde mange steder. «Titanic»s historie har blitt tilpasset til mange bøker og filmer. «Britannic» har også inspirert en film med samme navn.
Olympic-klassen skulle representere det ypperste innen luksus på atlanterhavskryssingene.
Deccan Airways

Deccan Airways var et indisk flyselskap i staten Hyderabad. Deccan er betegnelse for den sørlige del av India. Selskapet ble etablert i 1945 og foretok sin første flyging i juli året etter. Selskapet hadde Begumpet lufthavn ved hovedstaden Hyderabad som knutepunkt. Hyderabad var den eneste fyrstestaten i India som etablerte sitt eget flyselskap.
Den første flygingen gikk 1. juli 1946 til Bangalore med et lett tomotors fly som tok fem passasjerer. Ruten ble senere trafikkert med de Havilland Rapide, som så ble erstattet av Dakota-fly. Deccan Airways skaffet seg en flåte på tolv Dakota-maskiner. Selskapet fløy i 1947 rutene Madras–Hyderabad–Nagpur–Bhopal–Delhi, Hyderabad–Bombay og Hyderabad–Bangalore. Deccan Airways samarbeidet med Mistry Airways, Air India, Airways India og Ceylon Airways om videre forbindelser innad i India og til Ceylon. Fra januar til september 1947 fraktet Deccan Airways 20 630 passasjerer, 173 tonn frakt og 16 tonn post. I 1948 begynte Indias første kvinnelige sivile pilot å føre fly for Deccan Airways.
Deccan Airways ble i 1953 nasjonalisert og slått sammen med sju andre flyselskaper til Indian Airlines og Air India International. Personell fra Deccan Airways bidro til etableringen av Pakistan International Airlines, som fikk uniformer for kabinpersonellet i en uforming inspirert av den Deccan Airways hadde benyttet.
Hiroshi Jofuku

Karriere

Hiroshi Jofuku startet sin profesjonelle karriere i Fujitsu i 1983.
Han har tidligere vært trener for Fujitsu, FC Tokyo, Ventforet Kofu og Sanfrecce Hiroshima.
Göteborgs Handels- och Sjöfartstidning

Göteborgs Handels- och Sjöfartstidning, vanligvis forkortet til GHT, var en avis som ble utgitt i Göteborg fra 1832 til 1985. Avisen ble grunnlagt av Magnus Prytz som en fagavis for skipsfartsnæringen. Under sjefredaktør S. A. Hedlund fikk avisen en liberal plattform. Avisen er mest kjent for sjefredaktør Torgny Segerstedt som tiltrådte i 1917 og ledet avisen til han døde i 1945.
Torgny Segerstedt og GHT ble internasjonalt kjent for sin kritikk av Hitler og nazismen, en kritisk linje avisen sto ved fra 1933. Etter utbruddet av andre verdenskrig og besettelsen av Norge ble avisens kritikk tidvis sensurert av svenske myndigheter, av frykt for tyske represalier.
GHT dominerte avismarkedet i Göteborg til 1930-tallet, men mistet så etter hvert posisjonen til fordel for konkurrenten Göteborgs-Posten. Etter mange års synkende opplag ble avisen lagt ned som dagsavis den 8. september 1973, og utkom frem til 1985 som ukeavis.
Kristian Fluge Sævig

Kristian Fluge Sævig (født 18. februar 1993 i Bergen) er en norsk skuespiller. Han har hatt rollen som Pinky i Kaptein sabeltann og den forheksede øya i filmen og i forestillingene i 2007-2009-versjonen.
Natalie North

«Natalie North» eller «Alexandra Larima» (født ca. 1985) er pseudonymet til en kvinne fra Sunnmøre som har vært norsk pornoskuespiller. Hun har spilt i både norske og utenlandske pornofilmer.
Kvinnen startet å spille i pornofilmer da hun ble 18 år etter å ha vært sammen med en produsent av pornofilmer. Hun emigrerte til Danmark for å få fart på karrieren.
RPWL

RPWL er et tysk progressiv rock-band. I begynnelsen var de et Pink Floyd-coverband, noe de startet med i 1997, men etter tre år bestemte de seg for å lage sin egen musikk basert på sine inspirasjonskilder fra denne tiden. Deres debut-CD, God Has Failed, ble møtt med internasjonal entusiasme og gode anmeldelser i alle de store musikkmagasinene som omhandler progressiv rock.
I 2002 slapp bandet Trying to Kiss the Sun og dette albumet viste at bandet begynte å utvikle sitt eget lydbilde istedenfor å basere seg så mye på deres inspirasjonskilder. Deres tredje studioalbum World Through My Eyes ble sluppet i februar 2005.
Pentodontini

Utseende

De fleste Pentodontini ser ikke ut som typiske hornbiller, men har et utseende mer som andre skarabider eller særlig tordivler. Kroppsformen er mer eller mindre oval og hvelvet, oversiden oftest tydelig punktert, fargen vanligvis brunrød til svart. På størrelse er de vanligvis middelsstore, de fleste av artene er mellom 10-25 millimeter lange. Det er ikke påfallende forskjell mellom kjønnene, og horn og framspring på pronotum mangler oftest.
Det finnes imidlertid også grupper der hannene har horn på hodet og pronotum.

Levevis

Larvene lever under bakken, i jorda eller nedgravd i sand. Mens de fleste andre hornbiller er skogsinsekter forekommer Pentodontini ofte i relativt tørre områder. Noen av artene kan gjøre en del skade i jordbruket ved at larvene spiser røtter.

Utbredelse

Gruppen forekommer i alle verdensdeler bortsett fra Antarktis, men overveiende i forholdsvis varme og tørre områder. Noen slekter er endemiske for øyer eller øygrupper, slik som slektene Neoryctes på Galápagosøyene og Mellissius på St. Helena.
Narayanpur (distrikt)

Demografi

Ved folketellingen i 2011 var det 140 206 innbyggere i distriktet, mot 117 337 i 2001. Den urbane befolkningen utgjør 15,78 % av befolkningen.
Barn i alderen 0 til 6 år utgjorde 16,29 % i 2011 mot 20,23 % i 2001. Antallet jenter i den alderen per tusen gutter er 975 i 2011 mot 1000 i 2001.
Verdensmesterskapet i moderne femkamp

Verdensmesterskapet i moderne femkamp er verdensmesterskapet i moderne femkamp, og blir holdt hvert år og blir arrangert av International Modern Pentathlon Union (UIPM).
Muskatnøttslekten

Bruk

Noen av muskatnøttslektens arter brukes til framstilling av krydder, og dette har vært gjort siden middelalderen. Den fremste arten – muskatnøtt (Myristica fragrans), er opprinnelig fra Bandaøyene i Indonesia, men dyrkes også i Karibien, særlig på øya Grenada. Krydderet muskat framstilles av selve frøene, som tørkes. 
De beslektede artene papuamuskat (Myristica argentea) fra Ny-Guinea og Bombay-muskat (Myristica malabarica) fra India brukes gjerne i krydderblandinger basert på Myristica fragrans for å tilføre smaksvariasjoner. I India brukes Bombay-muskat i flere matretter, det samme gjelder i Midtøsten og i Hellas. I Europa brukes muskattnøtt spesielt i retter med potet.
Muskatolje kan brukes som ingrediens i parfyme, matlaging, farmasi, hostesaft og i tannpasta. 
Muskat inneholder hallusinogenet mysterisin, som kan fremkalle en LSD-liknende rus og være helseskadelig.